**Petr Rada** (s. 21. elokuuta 1958) on tšekkiläinen jalkapallovalmentaja ja entinen keskikenttäpelaaja. Tammikuusta 2018 lähtien hän on valmentanut FK Jablonecia.

Ura pelaajana
-------------

Rada aloitti pelaajauransa 1979 Dukla Prahan joukkueessa, jota hän edusti 1980-luvun menestysvuosina voittaen seurassa Tšekkoslovakian mestaruuden lisäksi kolme cup-mestaruutta. Dukla Praha sijoittui myös liigahopealle kolmesti Radan edustaessa seuraa. Kaikkiaan hän pelasi seuran paidassa 232 liigaottelua ja teki niissä 15 maalia.

1988 Rada siirtyi saksalaiseen Fortuna Düsseldorfiin, jonka paidassa hän voitti 2. Bundesliigan debyyttikautensa päätteeksi. Radan ura Fortunassa jäi kahteen kauteen ja kesällä 1990 hän siirtyi Rot-Weiss Esseniin, jossa pelasi vain seitsemän ottelua ennen palaamistaan Dukla Prahaan helmikuussa 1991.

Rada jatkoi uraansa 1991 kanadalaisessa Toronto Blizzardissa palaten 1992 Saksaan SSV Jahn Regensburgin joukkueeseen. 1992–93 hän edusti kotimaassaan FK Chmel Blšanya kunnes palasi takaisin Fortuna Düsseldorfiin. Kokenut Rada oli osaltaa nostamassa Fortunaa takaisin Bundesliigaan Oberligasta. Nousun toteuduttua keväällä 1995 Rada jätti seuran ja pelasi uransa viimeisen kauden Bohemians Prahassa.

Tšekkoslovakian maajoukkueessa Rada pelasi vuosina 1982–86 kaikkiaan 11 maaottelua.

### Meriitit pelaajana

* Tšekkoslovakian mestaruus: 1982
	+ Hopeaa (3): 1981, 1984, 1988
* Tšekkoslovakian cup (3): 1981, 1983, 1985
* 2. Bundesliiga: 1989
* Oberliga: 1994

Ura valmentajana
----------------

Rada aloitti valmennusuransa Fortuna Düsseldorfin apuvalmentajana 1996. Kausi ei ollut menestyksekäs ja Fortuna putosi kauden jälkeen 2. Bundesliigaan ja myös Rada sai väistyä. Ura kuitenkin jatkui SK Slavia Prahan apulaisvalmentajana ja kauden 1997/98 lopulla hän toimi hetken myös seuran päävalmentajana.

Vuonna 2000 Rada siirtyi FK Teplicen päävalmentajaksi. Pesti oli tuloksellisesti hyvä, ja huolimatta neljännestä sijasta liigassa Rada sai potkut keväällä 2001. Tämän jälkeen hän valmensi kauden FK Viktoria Plzeňiä ja neljä kautta FK Jablonecia, jossa hän teki hienoa työtä johdattaen seuran parhaimmillaan liigassa kuudenneksi. Kaudella 2006/07 seura oli Tšekin cupin loppuottelussa häviten AC Sparta Prahalle 2–1. Vuonna 2006 hän aloitti myös Karel Brücknerin apuvalmentajana Tšekin maajoukkuessa ja johdatti maan EM-kisoihin 2008.

Kaudeksi 2007–08 hän palasi FK Tepliceen luotsaten seuran liigassa viidenneksi. EM-kisojen 2008 jälkeen Radasta tuli Tšekin maajoukkueen uusi päävalmentaja.  MM2010-karsinnat alkoivat kuitenkin kangerrellen ja maajoukkue ajautui kriisiin pelaajien kurinpidollisten ongelmien vuoksi. Rada saikin potkut huhtikuussa 2009. 

Rada palasi valmennustehtäviin lokakuun lopulla 2010 FC Slovan Liberecin päävalmentajana.  Kauden 2010/11 jälkeen Rada siirtyi Slovanista FK Teplicen peräsimeen.  Radan johdolla Teplice sijoittui kaudella 2011/12 liigassa viidenneksi. Kauden jälkeen hän jätti seuran ja siirtyi SK Slavia Prahan peräsimeen.  Seuran kausi 2012/13 ei sujunut odotusten mukaisesti ja Rada jätti päävalmentajan tehtävät huhtikuussa 2013 Slavian majaillessa liigassa kahdeksantena. 

Marraskuussa 2013 Radasta tuli FC Vysočina Jihlavan päävalmentaja. Radan johdolla joukkue sijoittui liigassa kahdeksanneksi. Hän sai potkut syyskuussa 2014 heikkojen tulosten vuoksi.

Helmikuussa 2015 Rada palasi FK Teplicen peräsimeen. Hän johdatti joukkueen liigassa seitsemänneksi. Rada ei päässyt yksimielisyyteen jatkosopimuksesta seuran kanssa ja jätti tehtävänsä kauden päätteeksi.

Elokuussa 2016 Radasta tuli 1. FK Příbramin päävalmentaja. Radan johdolla Příbram juutti Tšekin liigan hännille ja tammikuussa sarjajumbo erotti hänet tehtävästään. Maaliskuussa 2017 hän palasi valmennustehtäviin AC Sparta Prahan peräsimessä. Hän luotsasi Spartan liigassa kolmanneksi ja sai tehdä kauden jälkeen tilaa Andrea Stramaccionille.

Tammikuussa 2018 Rada jatkoi uraansa FK Jablonecin päävalmentajana.

### Meriitit valmentajana

* Tšekin cupin hopeaa: 2007

Lähteet
-------

1. ↑  Petr Rada becomes new Czech Republic coach, replacing Karel Bruckner
2. ↑  Czechs In Crisis As Rada Sacked And Ujfalusi Quits National Team
3. ↑  Liberec přece jen trenéra vyměnil: přichází bývalý kouč reprezentace Rada
4. ↑  Fotbalisty Teplic povede trenér Rada, vrací se tam už podruhé
5. ↑  Rada to lead Slavia
6. ↑  Trenér Rada ve Slavii skončil, tým do konce ročníku povede Petrouš
7. ↑  Jihlava has a new coach, replacing Council Komňackého
8. ↑  Trenér Rada končí na lavičce Jihlavy
9. ↑  Teplice mají nového trenéra, Rada podepsal do konce ročníku
10. ↑  Trenér Rada po sezoně odejde od fotbalistů Teplic
11. ↑  PŘÍBRAM ODVOLALA TRENÉRA PULPITA, NAHRADÍ HO RADA
12. ↑  Příbram začala šetřit. Trenér Rada skončil, nahradil ho Kamil Tobiáš
13. ↑  Novým trenérem Sparty je Rada, dostal smlouvu na dobu neurčitou
14. ↑  Ex-Inter coach Andrea Stramaccioni appointed as new Sparta Prague boss
15. ↑  Nerad bych se stěhoval, říká Petr Rada, nový trenér FK Jablonec


|  |  |  |
| --- | --- | --- |
| Edeltäjä:**Karel Brückner** | **Tšekin maajoukkueen päävalmentaja**7/2008–4/2009 | Seuraaja:**František Straka** |

|  |  |  |
| --- | --- | --- |
| Edeltäjä:**Josef Petřík** | **FC Slovan Liberecin päävalmentaja**11/2010–2011 | Seuraaja:**Jaroslav Šilhavý** |

|  |  |  |
| --- | --- | --- |
| Edeltäjä:**Martin Poustka** | **SK Slavia Prahan päävalmentaja**2012–4/2013 | Seuraaja:**Michal Petrouš** |

|  |  |  |
| --- | --- | --- |
| Edeltäjä:**Tomáš Požár** | **AC Sparta Prahan päävalmentaja**3–5/2017 | Seuraaja:**Andrea Stramaccioni** |

|  |  |  |
| --- | --- | --- |
| Edeltäjä:**Zdeněk Klucký** | **FK Jablonecin päävalmentaja**1/2018– | Seuraaja:**–** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Tšekki

 |

 |